stanford-oval/wikipedia huggingface dataset:
חוק הפטריוט
מבנה החוק > פרק III: סיכול טרור באמצעות מניעת הלבנת הון

הפרק השלישי שכותרתו "מניעת הלבנת הון בינלאומית והחוק הפיננסי למלחמה בטרור 2001", נועד להקל על מניעה, איתור והעמדה לדין של החשודים בהלבנת הון בינלאומית ומימון טרור. הוא בעיקר מתקן חלקים מהחוק לבקרה על הלבנת הון (1986) (MLCA) ומחוק הסודיות הבנקאית (1970) (BSA).
הסעיף חולק לשלושה חלקים, כשהחלק הראשון מתמודד בעיקר עם חיזוק חוקי הבנקאות נגד הלבנת הון, במיוחד בזירה הבינלאומית. החלק השני מנסה לשפר את התקשורת בין סוכנויות אכיפת חוק ומוסדות פיננסיים, כמו גם להביא להרחבת שמירת רשומות ודרישות הדיווח. החלק השלישי מגדיל עד פי ארבעה את העונש על זיוף והברחת מטבע זר.
החלק הראשון מהדק את הדרישות לשמירת רשומות שחלות על מוסדות פיננסיים, כשבתוך כך גרם להם לתעד את הסכומים המצטברים מעסקות שהוזמנו מאזורים בעולם לגביהם הלבנת הון מהווה מקור לדאגה בעבור הממשל הפדרלי. מחלקת האוצר של ארצות הברית אף הואשמה בגיבוש תקנות שנועדו לעודד שיתוף מידע בין מוסדות פיננסיים לצורך מניעת הלבנת הון. לצד הדרישות להרחבת תיעוד הרשומות, הונהגו תקנות חדשות שנועדו להקל על הרשויות לזהות פעילות הלבנת הון ולהקשות על מלביני הכספים להסוות את זהותם. במקרה שנחשף מקרה של הלבנת הון, מאפשר הסעיף לחלט את רכושם של החשודים בהלבנה. במאמץ לעודד מוסדות לנקוט בצעדים שיפחיתו את תופעת הלבנת הון, ניתנה למחלקת האוצר של ארצות הברית הסמכות לחסום מיזוגים בין חברות אחזקה בנקאיות (חברה השולטת בבנק אחד או יותר, אך לא בהכרח עוסקת בבנקאות בעצמה) ובנקים לבין חברות אחזקה בנקאיות ובנקים אחרים שלהם היסטוריה גרועה בתחום אי מניעת הלבנת הון. באופן דומה, מיזוגים בין תאגידים בנקאיים מבוטחים לבין תאגידים בנקאיים שאינם מבוטחים שיש להם רקורד גרוע במאבק נגד הלבנת הון, עשויים להיחסם.
ההגדרה של הלבנת הון הורחבה כך שתכלול ביצוע עסקה פיננסית בארצות הברית שמטרתה ביצוע פשע אלים; מתן שוחד לעובד ציבור; הונאה בכספי ציבור; הברחת או ייצוא בלתי חוקי של תחמושת מבוקרת; ייבוא או הכנסת כלי נשק שלא אושרו על ידי התובע הכללי של ארצות הברית והברחה של כל פריט מבוקר על פי תקנות מִנהל הייצוא.
החוק גם הציג עונשים פליליים על פקידים מושחתים. עובד או פקיד מטעם הממשל הנוהג בשחיתות אישית בעת ביצוע תפקידו - כמו גם האדם שגרם לו להתנהג בצורה מושחתת - ייקנס בסכום שאינו עולה על פי שלושה משוויו של השוחד האמור. לחלופין, הם עלולים להיכלא לתקופה של עד 15 שנות מאסר, או שעשוי להיגזר עליהם קנס בנוסף למאסר. העונשים חלים על מוסדות פיננסיים שלא יעמדו בתנאים לחיסול חשבונות בנק כאמור בתוך 10 ימים ממתן הצו על ידי התובע הכללי של ארצות הברית או מזכיר מחלקת האוצר של ארצות הברית. המוסדות הפיננסיים יכולים להיקנס בסכום של 10,000 דולר על כל יום שהחשבונות נשארים פתוחים לאחר שפוקעת מגבלת עשרת הימים.
החלק השני ערך מספר שינויים בחוק החסינות הבנקאית של 1970 בניסיון להקשות על פעולתם של מלביני כספים ולהקל על רשויות האכיפה והרגולציה לפקח על פעולות אלו. מטרתו של אחד התיקונים לחוק החסינות הבנקאית הייתה לאפשר לסוכנות או לקצין ייעודי המקבל דוחות על פעילות חשודה, להודיע על כך לסוכנויות המודיעין השונות של ארצות הברית. מספר תיקונים נעשו כדי לטפל בבעיות הקשורות לשמירת רשומות ודוחות פיננסיים. אמצעי אחד היה דרישה חדשה שכל מי שעושה עסקים יחויב להגיש דוח על כל תקבולי מט"ח מעל 10,000 דולר, והפך העברות כספיות המתחמקות מדרישות חוק החסינות הבנקאית של 1970, לבלתי חוקיות. על מנת להקל על הרשויות להסדיר ולחקור פעילות להלבנת הון, נכללו בהגדרה של מוסד פיננסי גם שירותים כספיים לעסקים המפעילים מערכת העברות כספים מחוץ לזרם המרכזי.
מבנה החוק > פרק IV: אבטחת הגבולות

הסעיף הרביעי מתקן את חוק ההגירה והאזרחות (1952) (Immigration and Nationality Act of 1952) כך שיינתנו יותר סמכויות אכיפה וחקירה לתובע הכללי של ארצות הברית ולשירות ההגירה וההתאזרחות (Immigration and Naturalization Service-INS). התובע הכללי הוסמך לוותר על כל מכסה של עובדים במשרה מלאה שהוקצו לשירות ההגירה וההתאזרחות בגבולה הצפוני של ארצות הברית. הוקצה מימון הולם שיאפשר להשליש את מספרם המקסימלי של אנשי משמר הגבול של ארצות הברית, שירות המכס ושירות ההגירה וההתאזרחות, לצד הקצאת 50 מיליון דולר שהוקצו לטובת שירות המכס ושירות ההגירה וההתאזרחות לצורך שיפור הטכנולוגיה ויכולות הניטור בגבול הצפוני ורכישת ציוד נוסף. לשירות ההגירה וההתאזרחות ניתנה גם הסמכות להורות על תשלום שעות נוספות מעבר למכסה בסכום של עד 30,000 דולר בשנה, לעובדי השירות. ל-INS ולמחלקת המדינה של ארצות הברית ניתנה גישה למידע אודות עבר פלילי הנכלל ב-National Crime Information Center Interstate Identification Index (מדד מרכז הפשיעה הלאומי הבין-מדינתי), בקובץ המבוקשים ובכל קובץ אחר המופעל על ידי המרכז הלאומי למידע על פשיעה (National Crime Information Center) על מנת לקבוע האם מבקשי ויזה יכולים להיכנס לגבולות ארצות הברית.
התיקון הסמיך את חוק ההגירה והאזרחות (1952) להוסיף הוראות חדשות לאכיפת דיני המעצר. אלו יחולו על כל זר אשר עוסק בטרור או מי שעוסק בפעילות המסכנת את הביטחון הלאומי של ארצות הברית. כמו כן יחול על מי שאינו קביל להיכנס למדינה, או שחובה לגרשו כי יש מידע מוסמך שהוא מנסה להיכנס על מנת לבצע ריגול בלתי חוקי; על מי שמייצא סחורות, טכנולוגיה או מידע רגיש באופן בלתי חוקי; או מנסה לשלוט או להפיל את הממשלה; או שהיה או שיהיה מעורב בפעילות טרור; התובע הכללי או סגנון יכולים להורות על משמורת של זרים כגון אלו עד שיורחקו מארצות הברית, אלא אם כן יוחלט לגביהם כי אין עוד חובה לסלקם, ובמקרה זה הם משתחררים. ניתן להחזיק זרים במעצר למשך 90 יום, אולם ניתן לעצרם לפרק זמן של שישה חודשים לאחר שנחשבו כאיום לביטחון הלאומי. עם זאת, חובה להאשים זרים אלו בפשע, או שההליכים לגירושם יחלו לא יותר משבוע לאחר יום מעצרם, אחרת ישוחררו. כך או אחרת, מעצרים אלו חייבים להיבחן מדי חצי שנה על ידי התובע הכללי אשר יכול להחליט לבטלם, אלא אם כן נמנע ממנו לעשות כן על פי חוק. כל שישה חודשים הזר יכול לבקש, בכתב, לבחון מחדש את האישור. ביקורת שיפוטית על כל פעולה או החלטה בעניין סעיף זה, לרבות ביקורת שיפוטית לגופו של אישור, ניתן לקיים בהליכי הביאס קורפוס. ניתן ליזום הליכים אלו בהגשת בקשה לבית המשפט העליון של ארצות הברית, על ידי כל שופט של בית המשפט העליון של ארצות הברית, על ידי כל שופט ב-Circuit court של בית המשפט לערעורים של ארצות הברית בוושינגטון די. סי., ובכל בית משפט מחוזי של ארצות הברית שיש לו סמכות לשקול את הבקשה. הצו הסופי נתון לערעור של בית המשפט לערעורים של וושינגטון די. סי. התובע הכללי אף מגיש דו"ח על צווי מעצר אלו בכל חצי שנה לוועדה של בית הנבחרים המפקחת על מערכת המשפט ולוועדה של הסנאט המפקחת על מערכת המשפט.
פרק המשנה האחרון, אשר הוצגה על ידי הסנאטורים ג'ון קוניירס ופטריק ליהי, מאפשרת שמירה על יתרונות ההגירה של נפגעי טרור, ושל משפחות של נפגעי פעולות הטרור. הם הכירו בכך שמשפחות מסוימות, שלא באשמתן, עלולות להיות לא מתאימות לקבלת היתר לישיבת קבע בארצות הברית בשל אי יכולתן לעמוד בתאריכי יעד חשובים בעקבות פיגועי 11 בספטמבר, או שהפכו לא כשירים להגיש בקשה לקבלת מעמד הגירה מיוחד מכיוון שאהובם מת בפיגוע.
מבנה החוק > פרק VI: קורבנות טרור ומשפחותיהם

הסעיף השישי מתקן את חוק קורבנות עבירה 1984 (VOCA) ביחס לדרך בה הקרן לקורבנות טרור מנוהלת וממומנת. שינויים נעשו ב-VOCA על מנת לשפר את מהירות האספקה של סיוע למשפחות נושאי משרות בתחום על ידי ביצוע תשלומים מהירים לנושאי המשרות או למשפחותיהם. על פי השינויים, חלה חובה להעביר את התשלומים לא יאוחר מ-30 יום לאחר היום בו נושא המשרה נפצע או נהרג במסגרת שירותו. לעוזר לתובע הכללי של ארצות הברית ניתנה הסמכות המורחבת, כאמור בסעיף 614 לחוק הפטריוט, להעניק מלגות לכל ארגון שמנהלת Office of Justice Programs (סוכנות במחלקת המשפטים של ארצות הברית שמתמקדת במניעת פשיעה באמצעות מחקר ופיתוח) הכוללת תוכנית הטבות לקציני בטיחות הציבור. שינויים נוספים בקרן לקורבנות הפשע הגדילו את סכומי הכסף בקרן ושינו את האופן בו חולקו הכספים. הסכומים הזמינים למענקים שבוצעו דרך הקרן לקורבנות פשיעה הזכאים לפיצוי, עלו מ-40% ל-60% מכלל הכספים בקרן. התוכנית יכולה להעניק פיצוי לאזרחי ארצות הברית אשר נפגעו מחוץ לגבולות ארצות הברית. בוטלו מבחני הזכאות לאלו אשר זכאים לפיצוי. תחת VOCA רשאי המנהל להעניק מענק שנתי לתמיכה בתוכניות סיוע לקורבנות פשע, מכספי הקרן הייעודית. הועבר תיקון כך ש-VOCA יכלול גם נושאים במשרה מתחומי וושינגטון הבירה, פוארטו ריקו, איי הבתולה של ארצות הברית וכל טריטוריה אמריקאית אחרת. VOCA מספק גם פיצוי וסיוע לקורבנות טרור ואלימות המונית. תיקון זה נעשה על מנת לאפשר למנהל להעניק מענקים משלימים למדינות לפיצוי קורבנות פשיעה ותוכניות סיוע, לארגונים המעניקים שירות לקורבנות, ארגונים וגופים ציבוריים (בממשל הפדרלי, המדינתי או המקומי), וכן ארגונים לא ממשלתיים המספקים סיוע לקורבנות הפשע. הכספים יכולים לשמש על מנת לספק סיוע חירום, כולל מאמצים לתגובה בשעת משבר, סיוע, פיצויים, הכשרה וסיוע טכני לחקירה ולהעמדה לדין של אנשים הקשורים לטרור.
מבנה החוק > פרק VII: שיתוף פעולה מוגבר להגנה על תשתיות קריטיות

מטרת סעיף זה היא להגביר את היכולת של רשויות אכיפת החוק בארצות הברית להתנגד לפעילות טרור החוצה גבולות שיפוט. הסעיף עושה זאת באמצעות תיקון החוק Omnibus Crime Control and Safe Streets Act of 1968. הסעיף מאפשר למנהל הלשכה לסיוע משפטי "להעניק מענקים ולהתקשר בחוזים" עם קבוצות מסוימות כדי להתמודד עם ארגוני טרור החוצים גבולות שיפוט. בנוסף, הוא מתקצב את הלשכה כך שתוכל להוציא לפועל את העשייה הזאת. הסעיף עושה זאת תוך תיקון Omnibus Crime Control and Safe Streets Act of 1968 כך שהוא יכליל טרור בהגדרה של "פעילות פלילית".
מבנה החוק > פרק IX: מודיעין משופר

הפרק התשיעי מתקן את חוק הביטחון הלאומי (1947) כך שמנהל הביון המרכזי (DCI - Director of Central Intelligence) יקבע דרישות וסדרי עדיפויות למודיעין חוץ שנאסף תחת FISA ולספק סיוע לתובע הכללי של ארצות הברית על מנת להבטיח שמידע הנובע מאמצעי מעקב אלקטרוניים או חיפושים פיזיים מופץ למטרות מודיעין זר יעילות וממשיות. למעט מידע שעלול לסכן חקירה מתמשכת בתחום אכיפת החוק, נדרש מהתובע הכללי של ארצות הברית, או ראש מחלקה או סוכנות פדרלית אחרת עם אחריות לאכיפת חוק, למסור למנהל כל מודיעין חוץ שהושג על ידי מחלקת המשפטים של ארצות הברית. התובע הכללי של ארצות הברית ומנהל הביון המרכזי הונחו לפתח נהלים אותם על התובע הכללי למלא על מנת ליידע את מנהל הביון המרכזי, מבעוד מועד, על כוונה לחקור פעילות פלילית של מקור מודיעיני זר בהתבסס על רמז מודיעיני של חבר בקהילת המודיעין. התובע הכללי גם הונחה לפתח נהלים באשר לדרך הטובה ביותר לנהל נושאים אלו. פעילות טרור בינלאומית הוכללה בתחום מודיעין החוץ תחת חוק הביטחון הלאומי (1947).
מספר דוחות הוזמנו ביחס למספר מרכזים ממשלתיים הקשורים למודיעין. אחד מהם הוזמן על מנת לעמוד על הדרך הטובה ביותר להקים את המרכז הלאומי לתרגום וירטואלי במטרה לפתח מתקני תרגום אוטומטיים על מנת לסייע בתרגום עדכני ומדויק של מידע מודיעיני זר למרכיביה של קהילת המודיעין האמריקאית. חוק הפטריוט נדרש לספק זאת עד ה-1 בפברואר 2002, אולם הדו"ח שכותרתו הייתה "דו"ח מנהל המודיעין המרכזי על המרכז הלאומי לתרגום וירטואלי: תוכנית קונספט לשיפור יכולות השפות הזרות של קהילת המודיעין, 29 באפריל 2002" אולם החוק התקבל באיחור של יותר מחודשיים, איחור אשר לוועדת הסנאט לענייני מודיעין דווח כי "בנוסף להיותו נוגד את המלים המפורשות של החוק, שלל את יכולת הוועדה לקלט רב ערך ואקטואלי במאמציה לעצב את החקיקה". דו"ח נוסף הוזמן בנוגע להיתכנות ולכדאיות של ההגדרה מחדש של מרכז המעקב אחר נכסי טרוריסטים זרים ומרכז השליטה אחר נכסים זרים של מחלקת האוצר של ארצות הברית. עם זאת, הדו"ח לא נכתב מעולם. ועדת הסנאט לענייני מודיעין התלוננה לאחר מכן כי "מנהל הביון המרכזי ומזכיר מחלקת האוצר של ארצות הברית לא סיפקו דו"ח, הפעם בניגוד ישיר לחלק של חוק הפטריוט" והם מכוונים לכך ש"הדו"ח המכוון על פי חוק יושלם מיד וכי עליו לכלול חלק המתאר את הנסיבות שהובילו לכישלון המנהל לעמוד בדרישות הדיווח החוקיות".
עמדות הקונגרס באו לידי ביטוי בכך שיש לעודד את קציני ועובדי מערכת המודיעין לעשות כל מאמץ להקים ולקיים יחסי ביון עם כל אדם, גוף או קבוצה בזמן שהם מנהלים פעילות מודיעין חוקית.
מבנה החוק > פרק X: שונות

פרק X יצר או שינה מספר חוקים שונים שלא ממש השתלבו בכל סעיף אחר של חוק הפטריוט. רישיון חומרים מסוכנים הוגבלו לנהגים שעוברים בדיקות רקע ולמי שיכולים להוכיח שהם מסוגלים להתמודד עם החומרים. כללי המפקח של מחלקת המשפטים של ארצות הברית כוונו למינוי פקיד על מנת לנטר, לבדוק ולדווח לקונגרס את כל הטענות בדבר הפרת זכויות אזרח נגד מחלקת המשפטים של ארצות הברית. הוא תיקן את ההגדרה של "מעקב אלקטרוני" כדי להוציא מן הכלל את היירוט של תקשורת שנעשית דרך או ממחשב מוגן שבו הבעלים מאפשר את היירוט, או שהוא מעורב כדין בחקירה. ניתן כעת להביא מקרי הלבנת כספים למחוז בו בוצעה הלבנת ההון או למחוז ממנו העברת הלבנת ההון החלה. נאסר על זרים שביצעו הלבנות הון להיכנס לארצות הברית. נמסרו מענקים למגישי עזרה ראשונה על מנת לסייע להם להגיב ולמנוע טרור. אושר להעביר חמישה מיליון דולר למנהל לאכיפת (חוקי) הסמים על מנת להכשיר שוטרים בדרום ובמזרח אסיה. התובע הכללי של ארצות הברית הוכוון להזמין מחקר על ההיתכנות של שימוש בזיהוי ביומטרי על מנת לזהות אנשים כאשר הם מנסים להיכנס לארצות הברית ואשר יהיה מחובר למסד הנתונים של ה-FBI על מנת לסמן חשודים. מחקר אחר הוזמן על מנת לקבוע את הכדאיות של העברת שמות חשודים בטרור לחברות התעופה בטרם עלייתם לטיסות. למחלקת ההגנה של ארצות הברית ניתנה סמכות זמנית לניצול תקציבהּ לצורך חתימה על חוזים פרטיים למטרות אבטחה. הפרק האחרון יצר חוק שנקרא Crimes Against charitable Americans Act אשר תיקן את Telemarketing and Consumer Fraud and Abuse Prevention Act כך שידרוש ממבצעי טלמרקטינג אשר מתקשרים מטעם ארגוני צדקה לחשוף את המטרה ומידע נוסף כולל שם וכתובת הדואר האלקטרוני של הגוף שמייצג אותו מתקשר. כמו כן הוחמר עונשם של המבצעים הונאה בהתחזות לאנשי הצלב האדום משנה מאסר לחמש שנים.
ראו גם

מדיניות הפנים של ממשל ג'ורג' ווקר בוש
כריית מידע
המחלקה לביטחון המולדת של ארצות הברית
חוק המאבק בטרור (ישראל)
לקריאה נוספת

רועי צזנה, הדרך לחוסר בפרטיות רצופה כוונות טובות, בתוך: השולטים בעתיד, ירושלים: כנרת, 2017
עמיר כהנא ויובל שני, חוק איסוף מודיעין זר, בתוך רגולציה של מעקב מקוון בדין הישראלי ובדין המשווה 81-89 (המכון הישראלי לדמוקרטיה, 2019)
אליסיה קוסמה

| --- | --- |

 לידה:  20 במרץ 1953 (בת 71) רוסאריו, ארגנטינה 
 מדינה:  ארגנטינה 
 השכלה:  אוניברסיטת בואנוס איירס  האוניברסיטה הלאומית של רוסאריו 
 מעסיק:  אוניברסיטת צ'פמן 
 
אליסיה קוסמה (בספרדית: Alicia Kozameh; נולדה ב-20 במרץ 1953 ברוסאריו) היא סופרת יהודיה ארגנטינאית.
קורות חיים

נולדה לאם יהודייה ממוצא סורי ואב נוצרי ממוצא לבנוני. אליסיה קוסמה למדה פילוסופיה וספרות באוניברסיטת רוסריו בשנים 1973 ו-1975, ובאוניברסיטת בואנוס איירס בשנים 1985-1986. לימודיה הופסקו החל מספטמבר 1975 ועד דצמבר 1978, כאשר היא נאסרה והייתה לאסירה פוליטית בתקופת המלחמה המלוכלכת, בזמן שלטון הכת הצבאית בארגנטינה. באותה תקופה היא כתבה לעצמה יומנים שאותם הבריחה מן הכלא. יומנים אלו היוו מקור למחקרים מאוחרים יותר. לאחר שחרורה היא סבלה מדיכוי ומרדיפה מתמידים, ולבסוף, ב-1980, אולצה לצאת לגלות. בתחילת גלותה שהתה בקליפורניה. לאחר מכן, ב-1982, עברה למקסיקו, ושבה לקליפורניה ב-1983. שם, בפברואר 1984, נולדה בתה שרה.
בזמן הגלות היא פרסמה מאמרים במקסיקו ובקליפורניה וכתבה את הרומן הראשון שלה El séptimo sueño (ספרדית: "החלום השביעי"). היא חזרה לארגנטינה ב-1984, לאחר מלחמת פולקלנד ולאחר חזרתה של הדמוקרטיה למדינה. ב-1987 יצא לאור בבואנוס איירס ספרה השני Pasos bajo el agua (ספרדית: "צעדים תחת המים"), סיפור בדיוני המבוסס על חוויותיה כאסירה פוליטית וכגולה מארצה. ספר זה, במהדורתו האנגלית, היה לחלק מתוכנית הלימודים באוניברסיטאות רבות בארצות הברית, ובארגנטינה אף הפך, במהדורתו הספרדית, למחזה. באותה תקופה[דרושה הבהרה], פורסמו בעיתונים ובמגזינים ארגנטיניים רבים, מאמרים וסיפורים קצרים רבים שלה.
בעקבות פרסום הספר "צעדים תחת המים", המותח ביקורת על גורמי שלטון ועל גורמי משטרה ארגנטינאיים, ובעקבות הפופולריות הגדולה שלה הוא זכה, הייתה אליסיה חשופה לאיומים מתמידים שבאו מצד אנשי משטרה, על חייה ועל חיי בתה שרה. כתוצאה מכך, ב-1988 חזרו שתיהן לקליפורניה, ושם אליסיה גרה עד היום. אמנסטי אינטרנשיונל, כארגון בינלאומי הפועל לקידום זכויות האדם, הרבה להזמין מאז את אליסיה, להשתתף בדיוניו בנושא, ולהרצות על פרסומיה ועל חוויותיה כאסירה פוליטית. לעיתים קרובות מוזמנת אליסיה להרצות בכנסים ספרותיים בארצות הברית, באמריקה הלטינית ובאירופה.
אליסיה גרה כיום בלוס אנג'לס שבקליפורניה, ומלמדת כתיבה יוצרת באוניברסיטת צ'פמן, ספרות ספרדית ואנגלית במכללת אמריטוס, שלוחה של מכללת סנטה מוניקה, וספרדית ב"מכון ללימודי שפות פולי" (אנגלית: POLY Languages Institute). היא עובדת על ספר חדש, "אֵני פורטָדו לא הפסיקה לרוץ" (ספרדית: Eni Furtado No Ha Dejado De Correr), המבוסס על חוויות ילדותה. היא מוסיפה לפרסם את סיפוריה הקצרים, במגזינים ספרותיים במדינות שונות. סיפוריה מפורסמים בשפות רבות, ואף בעברית.
פרסומים

שמות הפרסומים בספרדית, אלא אם כן צוין אחרת.
1987, Pasos bajo el agua ("צעדים תחת המים"), Editorial Contrapunto.
2001, 259 saltos, uno inmortal ("מאתיים חמישים ותשע קפיצות, אלמוות אחד"), Córdoba (Arg.): Narvaja. 2ª ed. 2006.
2002, Pasos bajo el agua ("צעדים תחת המים"), Córdoba (Arg.): Alción. (ed. ampliada); 2ª ed. 2006.
2003, Patas de avestruz ("רגלי יען"), Córdoba (Arg.): Alción.
2007, Basse danse ("מחול הבס"), Córdoba (Arg.): Alción.
2009, Mano en vuelo ("יד בתעופה"), Córdoba, Arg.: Alción Editora.
1994, Bosquejo de alturas ("שרטוט קומתי"): Hispamérica, Revista de Literatura (Gaithersburg, MD), V. 23, No. 67, pp. 81-93.
1995, Dos días en la relación de mi cuñada Inés con este mundo perentorio ("יומיים במערכת יחסיה של אחותי אינס, עם העולם הנחרץ הזה"): Confluencia, Revista Hispánica de Cultura y Literatura (Greeley, Colorado), 1995, Vol, 11, Number 2, pp. 230-240.
1996, El encuentro. Pájaros / The Reunion. Birds ("ספרדית \ אנגלית: "פגישת המחזור. ציפורים): Bergero, Adriana / Reati, Fernando (eds.): Memoria colectiva y políticas de olvido, Argentina y Uruguay, 1970-1990, Rosario (Argentina): Beatriz Viterbo, pp. 231-250.
2000, La forma ("התבנית"): Escáner Cultural (Revista virtual de arte contemporáneo y nuevas tendencias), año II, número 15, Santiago de Chile, marzo / 2000, 18-09-2006.
2001, Alcira en amarillos ("אלפירה בצהוב"): Confluencia, Revista Hispánica de Cultura y Literatura (Greeley, Colorado), Spring 2001, Vol. 16, Number 2, pp. 160-166.
2002, Vientos de rotación perpendicular ("רוחות ההיפוך"): Universidad de México, 611 (UNAM, México), mayo 2002, p. 73. (Segundo premio compartido, “Memoria histórica de las mujeres en América Latina y el Caribe 2000”).
2004, Ofrenda de propia piel ("פשיטת העור"), Córdoba: Alción (Colección de cuentos y relatos).
2004, Último mensaje ("קריאה אחרונה"): Aguirre, Osvaldo (ed.): Rosario de antología I, en tiempos del Congreso de la Lengua, Buenos Aires: Instituto Movilizador de Fondos Cooperativos (Colección Desde la gente), pp. 63-68.
2008, Densa presencia de la hora ("נוכחותו הצפופה של הזמן"): María del Carmen Sillato (ed.): Huellas, Memorias de resistencia (Argentina 1974-1983), San Luis (Arg.): Nueva Editorial Universitaria, San Luis, Argentina, pp. 95-112.
מאמרים ומחקרים אודות אליסיה ויצירותיה

Winch, Paula (1995): Novel “Pasos Bajo el Agua” and “El Encuentro. Pájaros” as part of Women’s Testimonies: Strategies of Survival during Argentina’s Military Dictatorship, 1976-1983. Senior Thesis. Reed College, Spanish Department.
Breckenridge, Janis: “Alicia Partnoy and Alicia Kozameh Re-write Testimonio”, M/MLA, Minneapolis, 1999.
Breckenridge, Janis: “A Lost Art: Graphic Representation in Steps Under Water”, M/MLA, Cleveland, 2001.
Breckenridge, Janis: “Argentine Women Writing Against the State”, RM/MLA, Scottsdale, Arizona, 2002.
Filc, Judith: Representations of Family and Practices of Resistency Against Argentine Dictatorship, 1976-1983. PhD Dissertation, University of Pennsylvania, 1994.
Passalacqua, Camille Terese (2004): “The Language of Pain in Alicia Partnoy’s The Little School, Tales of Disappearance and Survival and Alicia Kozameh’s Pasos bajo el agua” (Lilian R. Furst, Advisor). M.A. Thesis, The University of North Carolina at Chapel Hill.
Rosier, Marie (2006): “Des résistances d’Alicia Kozameh à la résistance du double dans Basse danse” (Journée d’Études REAL. Université de Lyon, France. 2006).
Semilla-Durán, María A. (2006): “Stratégies de résistance: corps et espace en Pasos bajo el agua d’Alicia Kozameh” (Journée d’Études REAL. Université de Lyon, France. 2006).
Semilla Durán, María A. (2009): “Clausura: figuras y variaciones en la obra de Alicia Kozameh“. Universidad de Bordeaux, Francia. 2009.
צל ומי באר

| --- | --- |
 סינגל בביצוע הדודאים והפרברים
 מתוך האלבום הדודאים והפרברים
 שפה:  עברית
 אורך:  4:12
 כתיבה:  יורם טהרלב
 לחן:  לוי שער
 
"צל ומי באר" הוא שיר שכתב יורם טהרלב והלחין לוי שער. השיר הוקלט עבור אלבום משותף של צמד "הדודאים" וצמד "הפרברים" ויצא לאור בשנת 1985.
רקע

השיר הוקלט עבור האלבום המשותף של "הדודאים" ו"הפרברים" ונקרא "הדודאים והפרברים".
השיר מדבר על הכנסת אורחים ודאגה למחסורם. השיר מבוסס על חוויה של המחבר יורם טהרלב בילדותו בקיבוץ יגור. בשנת 1945 כוחות של הפלמ"ח פרצו למחנה המעצר בעתלית במהלכה שוחררו מן המחנה עצורים יהודים והוברחו לקיבוץ יגור.
הסיבה לפריצה הייתה שיומיים קודם לכן, הגיעה לעתלית קבוצת מעפילים שנתפסה בכוח, בכפר גלעדי, לאחר שנכנסו לארץ בחשאי מגבול סוריה, במסגרת ההעפלה מארצות המזרח. הבריטים הודיעו שיחזירו את המעפילים לארצות מוצאם. רשמית, משמעות הדבר הייתה מאסר של שנה. מעשית, היה מקום לחשוש שהמעפילים ירצחו בשובם. הנהגת היישוב לא יכלה להשלים עם כך, ולכן והוחלט על שחרורם באמצעות הפריצה למחנה עתלית.
משפחתו של טהרלב הסתירה אף היא אחת מן המשוחררות.
ההשראה מהמקורות התנ"כיים

ניתן לזהות בשיר מספר הקבלות לסיפור בני ישראל ביציאת מצרים ולקראת הכניסה לארץ:
"מי שרעב ימצא אצלנו פת של לחם, מי שעייף ימצא פה צל ומי באר" המתאר את יחס קיבוץ יגור לפליטים מהווה תשובת המשקל ליחס העוין שעם ישראל קיבל מעמון ומואב: ”לֹֽא־יָבֹ֧א עַמּוֹנִ֛י וּמוֹאָבִ֖י בִּקְהַ֣ל יְהֹוָ֑ה גַּ֚ם דּ֣וֹר עֲשִׂירִ֔י לֹא־יָבֹ֥א לָהֶ֛ם בִּקְהַ֥ל יְהֹוָ֖ה עַד־עוֹלָֽם. עַל־דְּבַ֞ר אֲשֶׁ֨ר לֹא־קִדְּמ֤וּ אֶתְכֶם֙ בַּלֶּ֣חֶם וּבַמַּ֔יִם בַּדֶּ֖רֶךְ בְּצֵאתְכֶ֣ם מִמִּצְרָ֑יִם” (ספר דברים כ"ג פסוקים ד'-ה').
בני ישראל צריכים לעבור בדרכם ממצרים לארץ המובטחת, באדום, או באמורי. בתיאור חילופי הדברים בין משה לבין אדום נכתב: ”נַעְבְּרָה־נָּ֣א בְאַרְצֶ֗ךָ לֹ֤א נַעֲבֹר֙ בְּשָׂדֶ֣ה וּבְכֶ֔רֶם וְלֹ֥א נִשְׁתֶּ֖ה מֵ֣י בְאֵ֑ר דֶּ֧רֶךְ הַמֶּ֣לֶךְ נֵלֵ֗ךְ לֹ֤א נִטֶּה֙ יָמִ֣ין וּשְׂמֹ֔אול עַ֥ד אֲשֶֽׁר־נַעֲבֹ֖ר גְּבֻלֶֽךָ” (ספר במדבר כ' פסוק י"ז). מאחר שהתשובה הייתה שלילית, פנה משה לסיחון מלך האמורי, והתשובה הייתה שלילית ולוותה בהתקפה. בפרק כ"א נכתב תיאור דומה בעת הדיבור עם סיחון מלך האמורי. את מי הבאר שסירבו לתת ליוצאים ממצרים, קיבלו ביגור היוצאים מעתלית.
"מי שסוכתו נופלת חרש יכנס בדלת חרש יכנס ועד עולם יוכל להישאר". כאן המשורר מתייחס לפליטים שבאים מהגלות כמי שחיו בסוכות, שזה בעצם מצבו של עם ישראל בגלות עד להגעתו לארץ ישראל שרק שם הוא נכנס למקום קבע.  יש כאן רמיזה לפסוק בספר עמוס (פרק ט' פס' יא') שבו נאמר על עידן הגאולה:  "בַּיּוֹם הַהוּא, אָקִים אֶת-סֻכַּת דָּוִיד הַנֹּפֶלֶת; וְגָדַרְתִּי אֶת-פִּרְצֵיהֶן, וַהֲרִסֹתָיו אָקִים, וּבְנִיתִיהָ, כִּימֵי עוֹלָם".  פסוק זה הפך לקטע תפילה הנאמר בחג הסוכות בברכת המזון: "הרחמן הוא יקים לנו את סוכת דוד הנופלת".  המשורר מתייחס אל הפליטים מהגלות כיוצאים מן המצב של סוכת דוד הנופלת, וכמו בפסוק "ובניתיה, כימי עולם", גם הם חוזרים אל המצב שבו "ועד עולם יוכל להישאר".
הערות שוליים

↑  עיתון "המשקיף" 4.10.1945. עונש של שנת מאסר צפוי למעפילים מסוריה ולבנון.
↑  צל ומי באר, באתר האינטרנט של יורם טהרלב
סרז'י דומינגס

סרז'י דומינגס וילוריה (בקטלאנית: Sergi Domínguez Viloria; נולד ב-1 באפריל 2005) הוא כדורגלן ספרדי המשחק בעמדת הבלם בברצלונה אתלטיק.
קריירת מועדונים

דומינגס נולד בברצלונה שקטלוניה, וגדל במחלקת הנוער של מועדון סנט גבריאל. ב-2020 חתם בלה מאסיה, האקדמיה של מועדון הכדורגל ברצלונה, וב-2023 הועלה לקבוצת המילואים ברצלונה אתלטיק מהפרימרה דיוויסיון RFEF, הליגה השלישית במבנה ליגות הכדורגל בספרד. באותה עונה אף זומן על ידי מאמן הקבוצה הבוגרת צ'אבי להתאמן עימה. דומינגס ערך את הופעת הבכורה שלו בבארסה אתלטיק ב-12 בפברואר 2023, בתיקו 1–1 עם אמורבייטה.
הוא ערך את הופעת הבכורה שלו בקבוצה הבוגרת במשחק ידידות בארצות הברית מול מנצ'סטר סיטי ב-31 ביולי 2024, וכעבור חודש ערך את הופעת הבכורה הרשמית שלו כשהחליף את פאו קובארסי בניצחון 7–0 על ריאל ואיאדוליד במסגרת המחזור הרביעי בעונת 2024/2025 בלה ליגה. ב-19 בספטמבר ערך את הופעת הבכורה שלו בליגת האלופות כשנכנס כמחליף בהפסד 1–2 למונקו.
הערות שוליים

1 2  Sergi Domínguez, un central de altos vuelos, ספורט, ‏13 בפברואר 2023 (בספרדית)
↑  Protagonismo para La Masia con la mirada ya puesta en la Europa League, ספורט, ‏13 בפברואר 2023 (בספרדית)
↑  המכונה של פליק: בארסה הדהימה עם 0:7 מטורף, באתר ONE‏, 31 באוגוסט 2024
↑  לא כל יום לה ליגה: ברצלונה נכנעה 2:1 למונאקו, באתר ONE‏, 19 בספטמבר 2024
ריקושט (מתאבק)

| --- | --- |

ריקושט, אפריל 2019
 לידה:  11 באוקטובר 1988 (בן 36) פדוקה, קנטקי, ארצות הברית
 שם במה:  קמרון לוק טרבור מאן הליוס קינג ריקושט פרינס פומה ריקושט
 משקל:  85 ק"ג
 גובה:  1.75 מטר
 מקום מגורים:  אורלנדו, פלורידה, ארצות הברית
 לאום:  אמריקאי
 קריירה מקצוענית:  11 באוקטובר 2003 – הווה (21 שנים)
 מאמנים:  ברנדון ווקר צ'אק טיילור
 ליגות:  AEW
טרבור מאן (באנגלית: Trevor Mann; נולד ב-11 באוקטובר 1988), הידוע יותר בשם הבמה שלו, ריקושט הוא מתאבק אמריקאי, המופיע בארגון ההיאבקות All Elite Wrestling.